Anɛ o bua jɔ Baiblo ɔ kanemi he aloo o bua jɔɛ he? Ke Baiblo ɔ kanemi maa pee bua jɔmi jio, e be bua jɔmi pee jio, e daa si ngɛ bɔ nɛ o ma plɛ kɛ kane ha a nɔ. Waa hyɛ ní komɛ nɛ ke o pee ɔ, bua jɔmi nɛ o kɛ kaneɔ Baiblo ɔ mi maa wa.
Ngɔɔ Baiblo sisi tsɔɔmi nɛ da nɛ e sisi numi yi kɛ tsu ní. Ke o ngɛ womi ko kanee, nɛ e mi munyu ɔmɛ a sisi numi yee aloo a kɛ munyunguhi nɛ a kɛ tsu we ní hu ngma a, o bua be womi ɔ kanemi he jɔe. Lɔ ɔ he ɔ, mo hla Baiblo nɛ munyuhi nɛ a kɛ ngma a sisi numi yi nɛ o kane. Jã nɛ o maa pee ɔ ma ha nɛ o bua maa jɔ nɔ́ nɛ o ngɛ kanee ɔ he. Se e sa nɛ Baiblo nɛ o maa kane ɔ nɛ pee Baiblo sisi tsɔɔmi nɛ da. *
Ngɔɔ kɔmpiuta blɔ nɔ tomihi kɛ tsu ní. Mwɔnɛ ɔ, wa nyɛɔ kaneɔ Baiblo ɔ ngɛ kɔmpiuta klamahi a nɔ hulɔ. O ma nyɛ maa kane Baiblo ɔ eko ngɛ Intanɛti ɔ nɔ aloo o gbla kɛ fɔ kɔmpiuta, tablɛti, loo mobile fon nɔ nɛ o kane. Kɔmpiuta blɔ nɔ tomi komɛ haa nɛ o nyɛɔ ngɔɔ Baiblo sisi tsɔɔmi slɔɔtohi a mi munyuhi kɛ toɔ a sibi a he. Nɛ o naa ngmami kpahi nɛ tu nɔ́ nɛ o ngɛ kanee ɔ he munyu hulɔ. Ke o suɔ nɛ o fia Baiblo ɔ mi munyu ɔmɛ nɛ o bu tue ɔ, o ma nyɛ maa pee jã. Nihi peeɔ jã ke a ngɛ lɔle mi, ke a ngɛ níhi a he fɔe, aloo ke a ngɛ ní tsumi kpa ko tsue nɛ a ma nyɛ maa bu munyu tue. Moo ka níhi nɛ wa wo a ta nɛ ɔ eko nɛ o hyɛ.
Ngɔɔ Baiblo kasemi níhi kɛ tsu ní. Baiblo kasemi níhi ma nyɛ maa ye bua mo nɛ o ná nɔ́ nɛ o ngɛ kanee ɔ he se wawɛɛ. Zugba he fonihi ngɛ nɛ tsɔɔ he nɛ mahi nɛ a wo a ta ngɛ Baiblo ɔ mi ɔ ngɛ. Foni nɛ ɔmɛ maa ye bua mo nɛ o susu nɔ́ nɛ o ngɛ kanee ɔ he kɛ ya tsitsaa. Munyuhi nɛ ngɛ womi tɛtlɛɛ nɛ ɔ mi, aloo níhi nɛ ngɛ jw.org wɛbsaiti ɔ nɔ fa nɛ ji, "Baiblo Tsɔɔmihi" ma nyɛ maa ye bua mo nɛ o nu Baiblo ɔ sisi saminya.
Mo tsake blɔhi a nɔ nɛ o guɔ kɛ kaneɔ Baiblo ɔ mi. Ke e yee ha mo kaa o maa kane Baiblo ɔ kɛ je sisije kɛ ya su nyagbe ɔ, lɛɛ o ma nyɛ maa je sisi ngɛ hehi nɛ o bua jɔ munyuhi nɛ ngɛ lejɛ ɔmɛ a he ɔ. Lɔ ɔ ma ha nɛ e kanemi maa pee bua jɔmi ha mo. Ke o ngɛ hlae nɛ o le níhi fuu ngɛ nihi pɔtɛɛ komɛ nɛ Baiblo ɔ tu a he munyu ɔ a he ɔ, o ma nyɛ maa kane Baiblo ɔ fa nɛ tu jamɛ a ni ɔmɛ a he munyu. O maa na blɔ nɛ o maa gu nɔ kɛ je Baiblo ɔ kanemi sisi ngɛ daka nɛ yi ji, "Moo Kase Nihi Nɛ Baiblo ɔ Tu A He Munyu ɔ A He Ní" ɔ mi. Aloo eko ɔ, ke o bua jɔ Baiblo mi munyu ko loo sane ko nɛ ya nɔ blema a he ɔ, o ma nyɛ maa kane Baiblo ɔ fa nɛ tu jamɛ a nɔ́ ɔ he munyu. Moo ka nɛ o hyɛ.
^ kk. 4 Nihi fuu yɔse kaa New World Translation of the Holy Scriptures ɔ da, e sisi numi yi, nɛ e kanemi hu yi. Yehowa Odasefohi nɛ a pee Baiblo sisi tsɔɔmi nɛ ɔ. A tsɔɔ sisi kɛ ya gbihi nɛ hiɛ pe 130 mi. O ma nyɛ maa gbla eko ngɛ jw.org wɛbsaiti ɔ nɔ. Aloo moo gbla JW Library app ɔ konɛ o na Baiblo nɛ ɔ eko. O ma nyɛ ma bi Yehowa Odasefohi nɛ a ngɔ Baiblo ɔ eko ba ha mo.